Predkladacia správa

            Návrh na zrušenie úlohy B.1. uznesenia vlády Slovenskej republiky č. 163 z 25. februára 2009 predkladá Ministerstvo práce, sociálnych vecí a rodiny Slovenskej republiky. S návrhom Ministerstva práce, sociálnych vecí a rodiny Slovenskej republiky na zrušenie predmetnej úlohy sa stotožňuje aj Ministerstvo financií Slovenskej republiky a Sociálna poisťovňa. 
 
            Z uvedeného uznesenia vlády Slovenskej republiky vyplýva ministerke práce, sociálnych vecí a rodiny Slovenskej republiky, ministrovi financií Slovenskej republiky a generálnemu riaditeľovi Sociálnej poisťovne predložiť na rokovanie vlády návrh nevyhnutných zmien vedúcich k odstráneniu dlhodobého deficitu systémov starobného sporenia.
 
            Úloha bola prijatá v súvislosti so schvaľovaním Návrhu strategických zámerov činnosti Sociálnej poisťovne na obdobie  rokov 2009 – 2014. 
 
Systém starobného dôchodkového sporenia, ktorý je súčasťou povinného dôchodkového systému v Slovenskej republike bol odo dňa svojho vzniku a stále je založený na investovaní finančných prostriedkov sporiteľov, resp. účastníkov tzv. druhého piliera prostredníctvom súkromných dôchodkových správcovských spoločností a deficit sa v tomto systéme nevykazuje, rovnako ako ani v doplnkovom dôchodkovom sporení (ide o zhodnocovanie alebo znehodnocovanie vložených finančných prostriedkov). Z uvedeného je veľmi pravdepodobné, že schválená úloha je v rozpore s jej predpokladaným zámerom.
 
Predkladaný návrh nebude mať finančný, ekonomický, environmentálny vplyv, ani vplyv na zamestnanosť a podnikateľské prostredie a z toho dôvodu sa nevyhotovuje doložka finančných, ekonomických, environmentálnych vplyvov, vplyvov na zamestnanosť a podnikateľské prostredie.